На основу члана 87. и 94.Закона о превозу путника у друмском саобраћају („Службени гласник РС“, број 68/2015,41/2018,44/2018-др.закон, 83/2018, 31/2019 и 9/2020) и члана 40. Статута општине Гаџин Хан („Службени лист Града Ниша“број 10/19 и 101/19),

Скупштина општине Гаџин хан на седници одржаној дана \_\_\_\_\_\_\_\_\_\_2021.године, донела је

О Д Л У К У

О ТАКСИ ПРЕВОЗУ ПУТНИКА НА ТЕРИТОРИЈИ ОПШТИНЕ ГАЏИН ХАН

I ОПШТЕ ОДРЕДБЕ

Члан 1.

Овом Одлуком уређују се организација, начин и ближи услови за обављање такси превоза путника на територији општине Гаџин Хан.

Члан 2.

Општинско веће општине Гаџин Хан, на предлог Општинске управе, доноси програм којим се, у складу са законом и саобраћајно техничким условима, дефинише организовање такси превоза, у оквиру којег се одређује и оптималан број такси возила.

Саобраћајно-технички услови из става 1. овог члана дефинишу се за петогодишњи период, а на основу карактеристика превозних захтева- вожњи и стања техничког регулисања саобраћаја на територији јединице локалне самоуправе.

Члан 3.

Такси превоз могу обављати правна лица и предузетници чија је претежна делатност такси превоз путника, који су за обављање те делатности регистровани у Регистру привредних субјеката, у складу са законом којим се уређује регистрација привредних субјеката и који имају одобрење Општинске управе општине Гаџин Хан орган надлежан за послове саобраћаја за обављање такси превоза путника (у даљем тексту: превозник).

II УСЛОВИ ЗА ОБАВЉАЊЕ ТАКСИ ПРЕВОЗА

А) ПРЕДУЗЕТНИК

Члан 4.

За обављање такси превоза предузетник, поред услова прописаних законом, мора да испуњава и следеће услове:

1. да има возачку дозволу "Б" категорије, најмање пет година;

2. да има најмање трећи степен стручне спреме (у складу са законом);

3. да има лекарско уверење о способности за возача за управљање возилом којим се обавља такси превоз, које није старије од три године;

4. да је власник такси возила којим се обавља такси превоз путника (у даљем тексту: такси возило), односно да је прималац лизинга;

5. да има положен испит о познавању прописа који регулишу такси превоз и о познавању територије општине Гаџин Хан, што се доказује уверењем о положеном испиту;

6. да му није изречена мера забране управљања моторним возилом "Б" категорије, што се доказује уверењем које није старије од шест месеци;

7. да му правоснажном судском одлуком није забрањено обављање делатности такси превоза, односно да му правоснажним решењем о прекршају није изречена заштитна мера забране обављања делатности, док трају правне последице осуде, односно мере, што се доказује уверењем које није старије од шест месеци;

8. да је извршио преглед такси возила код Општинске управе општине Гаџин Хан, што се доказује решењем саобраћајног инспектора о испуњености услова прописаних законом и чланом 9. ове одлуке;

Члан 5.

Испит из члана 4. став 1. тачка 5. ове одлуке полаже се по програму за полагање испита из области познавања прописа који регулишу такси превоз и области познавања територије општине Гаџин Хан.

Програм из става 1. овог члана доноси председник општине Гаџин Хан, који образује испитну комисију и именује њене чланове.

Поступак, начин и организација полагања испита из члана 4. став 1. тачка 5. ближе ће се уредити Правилником о полагању испита који ће донети испитна комисија из става 2 овог члана.

Б) ПРИВРЕДНО ДРУШТВО, ОДНОСНО ДРУГО ПРАВНО ЛИЦЕ

Члан 6.

За обављање такси превоза, привредно друштво, односно друго правно лице регистровано за обављање ове делатности, поред услова прописаних законом, мора да испуњава и услове из чл. 4. став 1. тач. 4, 7 и 8. ове одлуке.

Поред услова из става 1 овог члана привредно друштво, односно друго правно лице регистровано за обављање делатности такси превоза мора да има запосленог радника такси возача, у складу са чланом 8. ове одлуке.

В) ТАКСИ ВОЗАЧ

Члан 7.

Такси возач је физичко лице које управља такси возилом и обавља такси превоз, као предузетник или као запослени код правног лица.

Члан 8.

Такси возач мора да испуњава услове прописане чланом 4. став 1. тач. 1, 2, 3, 5. и 6. ове одлуке.

Поред услова из става 1. овог члана, такси возач мора да има закључен уговор о раду са превозником и пријаву на обавезно социјално осигурање.

Превозник је одговоран да се такси возач, у прописаном року, подвргне редовном здравственом прегледу и да води евиденцију о тим прегледима.

Превозник не може било којом својом радњом која се односи на уступање на коришћење кровне ознаке општине Гаџин Хан, такси табле, налепнице, уступање докумената са својим пословним именом, уступање такси дозволе, уступање такси возила и друго, да омогући другим правним или физичким лицима која не испуњавају услове прописане законом и овом одлуком, да обављају такси превоз.

Г) ТАКСИ ВОЗИЛО

Члан 9.

Такси возило којим се обавља такси превоз, поред услова прописаних законом мора да испуњава и следеће услове:

1. да има уграђен исправан, оверен и опремљен са инсталацијама таксиметар, који мора бити постављен тако да износ на таксиметру буде путнику видљив;

2. да има исправан суви противпожарни апарат са важећим роком употребе, на приступачном месту;

3. да има исправно грејање, вентилацију и унутрашње осветљење;

4. да има блок рачуна у којем је сваки лист оверен печатом;

5. да је чисто, уредно обојено и без унутрашњих и спољашњих оштећења (естетски изглед);

6. да је важећи ценовник услуга тако постављен у такси возилу да је видљив путнику, димензија: најмање ширине 10 цм и најмање висине 10 цм;

7. да има на видном месту истакнуту такси дозволу за такси возило и такси дозволу за такси возача и у горњем десном углу предњег ветробранског стакла са унутрашње стране на стаклу залепљену налепницу у складу са чланом 10. став 1. ове одлуке;

8. да на крову возила има истакнуту такси таблу правоугаоног, полуелипсастог и сличног облика, на којој је са обе стране исписана ознака "ТАXИ" која мора да садржи број и обележје асоцијације којој припада, а уколико не припада ниједној асоцијацији на крову свог возила мора да има само ознаку "ТАXИ";

9. да има кровну ознаку општине Гаџин Хан видно постављену на крову аутомобила.

10. да су за возило издате регистарске таблице према месту седишта такси превозника и чија регистарска ознака садржи латинична слова "ТX" на задње две позиције.

Контролни технички преглед такси возила врши се сваких шест месеци.

Члан 10.

Општинска управа општине Гаџин Хан- саобраћајни инспектор, проверава испуњеност услова за такси возило прописаних законом и чланом 9. став 1. тачка 1, 2, 3, 5, 8 и 10 и члана 11. ове одлуке, о чему доноси решење и издаје налепницу општине Гаџин Хан и период важења решења.

Испуњеност услова утврђених законом и чл. 9 и 11. ове одлуке, Општинска управа општине Гаџин Хан – орган надлежан за инспекцијске послове утврђује прегледом возила и увидом у следећу документацију: важећу саобраћајно-техничку документацију (саобраћајну дозволу) и полису о осигурању путника од последица несрећног случаја у јавном превозу.

О донетим решењима Општинска управа општине Гаџин Хан - води евиденцију.

Превозник је дужан да једном годишње изврши редован преглед такси возила у Општинској управи општине Гаџин Хан - орган надлежан за инспекцијске послове, најкасније до истека важења решења о испуњености услова за такси возило из става 1 овог члана.

Уз захтев за редован преглед такси возила, из претходног става превозник подноси и важећу такси дозволу за такси возило.

Приликом прегледа из става 4. овог члана, саобраћајни инспектор, проверава испуњеност услова за такси возило прописаних законом и чланом 9. и 11. ове одлуке, о чему доноси решење и издаје налепницу која садржи: ознаку општине Гаџин Хан и период важења решења.

Члан 11.

Превозник је дужан да приликом регистрације такси возила осигура путнике од последица несрећног случаја у јавном превозу.

III ОДОБРЕЊЕ ЗА ОБАВЉАЊЕ ДЕЛАТНОСТИ ТАКСИ ПРЕВОЗА, ТАКСИ ДОЗВОЛА, КРОВНА ОЗНАКА И НАЛЕПНИЦА

Члан 12.

Решење којим се одобрава обављање делатности такси превоза на територији општине Гаџин Хан издаје Општинска управа општине Гаџин Хан - надлежни орган на основу испуњености услова из члана 4., 6. и 9. став 1. тачка 1, 2, 3, 5, 8. и 10. ове одлуке.

Члан 13.

Захтев за издавање такси дозволе за такси возило и такси дозволе за такси возача и кровне ознаке превозник подноси Општинској управи општине Гаџин Хан -надлежном органу.

 Уз захтев из става 1. овог члана, превозник је дужан да приложи решење о регистрацији у регистру привредних субјеката и доказе о испуњености услова из чл. 4, 6., 8 и 9. ове одлуке.

Уколико Општинска управа општине Гаџин Хан – надлежни орган, на основу доказа из става 2. овог члана, утврди да су испуњени услови за обављање такси превоза доноси решење којим се одређује евиденциони број за такси возило издавањем кровне ознаке и издаје такси дозволу за такси возило и такси дозволу за такси возача.

За такси возило којим се обавља такси превоз може се одредити само једна кровна ознака и издати једна такси дозвола за такси возило из става 3. овог члана.

О додељеним кровним ознакама и издатим такси дозволама Општинска управа општине Гаџин Хан – надлежни орган, води Регистар.

Изглед кровне ознаке прописује Општинса управа општине Гаџин Хан-надлежни орган.

Члан 14.

Образац такси дозволе прописује Општинска управа општине Гаџин Хан – надлежни орган.

Такси дозвола за такси возило предузетника садржи следеће податке:

1. редни број регистра,

2. име, презиме предузетника, његов јединствени матични број и матични број радње (МБ),

3. порески идентификациони број (ПИБ),

4. адресу седишта радње и пребивалишта предузетника,

5. регистарску ознаку, марку и тип такси возила,

6. датум издавања такси легитимације,

7. назив такси удружења, уколико је предузетник његов члан,

8. место за упис промене података о такси возилу и такси превознику и место за упис привременог престанка обављања делатности,

9. евиденциони број такси возила-кровне ознаке општине Гаџин Хан.

У такси дозволи такси возила привредног друштва, односно другог правног лица, поред података из става 2. тач. 1, 3, 5, 6, 8 и 9 овог члана, уноси се и његов назив, матични број и седиште.

Члан 15.

Такси дозвола такси возача садржи следеће податке:

1. редни број регистра,

2. фотографију возача,

3. име, презиме и јединствени матични број,

4. адресу пребивалишта,

5. датум издавања такси дозволе.

Такси дозвола за такси возача запосленог код привредног друштва, односно другог правног лица поред података из става 1. овог члана садржи и назив привредног друштва, односно другог правног лица код кога је возач запослен док такси дозвола за такси возача код предузетника садржи податке о регистрацији предузетника.

Члан 16.

Превозник је дужан да:

1. сваку промену података које садрже такси дозволе и друге исправе у смислу ове одлуке писаним путем пријави Општинској управи општине Гаџин Хан – надлежном органу у року од 8 дана од дана настале промене,

2. сваку промену која се односи на такси возило писаним путем пријави Општинској управи општине Гаџин Хан – надлежном органу, у року од осам дана од дана настале промене,

3. у случају привременог односно трајног престанка обављања делатности такси превоза, писаним путем обавести Општинској управи општине Гаџин Хан – надлежном органу у року од осам дана од дана подношења захтева Агенцији за привредне регистре и Општинској управи-надлежном органу врати такси дозволу за такси возило, такси дозволу за такси возача, кровну ознаку.

4. у случају оштећења налепнице одмах, писаним путем, обавести Општинску управу општине Гаџин Хан – надлежном органу и врати оштећену налепницу.

IV ТАКСИ СТАЈАЛИШТА

Члан 17.

Такси стајалиште (у даљем тексту: стајалиште) је место на јавној саобраћајној или другој посебно уређеној површини које је одређено и уређено за пристајање такси возила, чекање и пријем путника и које је обележено саобраћајном сигнализацијом сходно прописима којима се уређује безбедност саобраћаја на јавним путевима.

Стајалишта из става 1. овог члана одређује Општинска управа општине Гаџин Хан – надлежни орган у складу са саобраћајно-техничким и урбанистичким условима.

Члан 18.

На стајалишту се места за стајање такси возила обележавају хоризонталном сигнализацијом жуте боје, а на почетку и на крају стајалишта истом бојом уписује се ознака "ТАXИ".

Стајалиште се обележава вертикалним саобраћајним знаком: (ИИИ-32) "паркиралиште" и допунском таблом: "за ТАXИ возила" са исписаним укупним бројем такси места.

Члан 19.

Такси стајалишта могу да користе само превозници који су регистровани за обављање делатности у складу са одредбама закона и ове одлуке.

На стајалишту се такси возила постављају према редоследу долазака и у границама обележених такси места.

За време коришћења стајалишта такси возач је обавезан да буде у свом такси возилу или поред возила.

V НАЧИН РАДА ТАКСИ ВОЗАЧА

Члан 20.

За време вршења услуге такси превоза, такси возач код себе мора да има:

- важећу такси дозволу за такси возача.

За време вршења услуге такси превоза обавеза превозника је да се у возилу налази:

- важећа такси дозвола за такси возило,

- решење о испуњености услова возила за обављање такси превоза,

- полиса осигурања путника од последица несрећног случаја у јавном превозу која одговара возилу којим се управља и

- фотокопија решења Агенције за привредне регистре о регистрацији у Регистру привредних субјеката, издатог на име такси превозника, чијим возилом/возилима се обавља такси превоз.

Члан 21.

За време вршења услуга такси превоза, такси возило мора да има:

- истакнуту важећу налепницу у горњем десном углу ветробранског стакла,

- истакнуту такси таблу на крову возила, дефинисану чланом 9 став 1 тачка 8.,

- кровну ознаку општине Гаџин Хан, видно постављену на крову возила.

Члан 22.

Путник може да одбије да уђе у такси возило наручено путем диспечерског центра, ако основано посумња да је такси возач под утицајем алкохола или опојних дрога, ако је неуредан или ако је унутрашњост возила запрљана.

Члан 23.

Такси возач је дужан да у слободно такси возило прими сваког путника, као и лични пртљаг путника према величини простора за пртљаг и носивости такси возила.

У возилу којим се обавља такси превоз путника не могу се превозити деца испод шест година старости без пратиоца, лица оболела од заразних болести, лица у напитом стању, животиње, посмртни остаци, експлозиви, лако запаљиве, отровне, радиоактивне, нагризајуће, заразне материје и органски пероксиди.

Члан 24.

Такси превозник је дужан да приликом отпочињања превоза укључи таксиметар или преузме потврду о фиксној цени са стајалишта која су од посебног интереса за град.

Такси превозник за извршену услугу превоза наплаћује цену превоза у износу који показује таксиметар у тренутку завршетка превоза или цену по издатој потврди.

Члан 25.

Такси возач је дужан да путника превезе најкраћим путем до места опредељења или путем који путник одреди, а у складу са важећим режимом саобраћаја.

VI ТАКСИ ТАБЛА

Члан 26.

Такси табла служи за идентификацију такси возила.

Такси табле возила превозника који су чланови удружења, садрже назив удружења.

Такси возач је дужан да такси таблу држи укључену увек када је возило слободно.

На такси табли не могу се постављати рекламно-пропагандне поруке.

Уколико такси возач такси возило користи за сопствене потребе или уколико не обавља делатност такси превоза, дужан је да такси таблу привремено скине са такси возила.

Члан 27.

Такси возила могу користити саобраћајне траке намењене за јавни градски и приградски превоз путника искључиво за кретање.

VII НАКНАДА ЗА ОБАВЉАЊЕ ТАКСИ ПРЕВОЗА

Члан 28.

Цену услуге за обављање такси превоза чини збир појединачних цена, и то: за старт, по једном пређеном километру, по времену чекања, по доласку на адресу по позиву и по комаду пртљага који се превози, које се одређују у зависности од доба дана и ноћи, од дана у недељи и подручја на коме се вожња обавља.

Цену у оквиру такси тарифе по којој мора да се обавља такси превоз на територији општине Гаџин Хан актом утврђује Општинско веће општине Гаџин Хан.

На цену у оквиру такси тарифе, превозници не могу да дају попуст.

Ценовником мора да се предвиди посебна доплата за лични пртљаг путника тежи од 30 кг.

Са посебном доплатом за пртљаг тежи од 30 кг, путник мора да буде упознат и сагласан пре започињања такси превоза, у супротном путник није у обавези да исти плати.

Члан 29.

Такси возач је дужан да, изда оверен такси рачун о пруженој услузи.

Рачун садржи:

1. податке о превознику (назив предузетника, односно пословно име привредног друштва, односно другог правног лица као и име и презиме такси возача),

2. регистарски број такси возила,

3. редни број рачуна,

4. датум и време издавања,

5. пређене километре,

6. време почетка и краја вожње,

7. цену услуге превоза,

8. потпис и печат.

У случају да такси возач не изда путнику такси рачун из става 1. овог члана, на крају вожње, путник није у обавези да плати цену услуге такси превоза.

Члан 30.

У случају немогућности да заврши започети такси превоз, такси возачу припада као накнада половина износа који покаже таксиметар у моменту прекида такси превоза, осим у случају квара такси возила, када му не припада накнада.

У случају квара такси возила, такси возач је дужан да путнику обезбеди наставак започетог ауто такси превоза другим такси возилом.

VIII ПРЕСТАНАК ОБАВЉАЊА ТАКСИ ПРЕВОЗА

Члан 31.

Општинска управа општине Гаџин Хан – надлежан орган донеће решење о престанку важења решења којим се одобрава обављање делатности такси превоза, у случају привременог односно трајног престанка обављања делатности такси превоза, престанка неког од услова утврђених законом и чланом 4. и 6. ове одлуке, као и у другим случајевима предвиђеним законом за престанак рада предузетника, привредног друштва, односно другог правног лица.

Превозник је дужан да у року од 3 дана од дана уручења решења из става 1 овог члана, Општинској управи општине Гаџин Хан – надлежном органу, врати кровну ознаку општине Гаџин Хан, такси дозволе за такси возило и такси дозволе за такси возаче, осим у случају да исте није већ вратио по другом основу.

IX НАДЗОР

Члан 32.

Надзор над спровођењем ове одлуке врши Општинска управа општине Гаџин Хан – надлежни орган.

Инспекцијски надзор над применом ове одлуке врши Општинска управа општине Гаџин Хан – служба за инспекцијске послове -саобраћајни инспектор.

Превозник и такси возач су дужни да саобраћајном инспектору омогуће несметано вршење послова, ставе на увид потребна документа и у року који саобраћајни инспектор одреди, доставе потребне податке и поступе по налогу инспектора.

Члан 33.

Комунално-инспекцијске послове у области такси превоза обавља комунални инспектор.

Комунални инспектор у обављању комунално-инспекцијских послова, поред законом утврђених овлашћења, поступа у складу са овлашћењима утврђеним овом одлуком.

Уколико комунални инспектор у обављању комунално-инспекцијских послова уочи повреду прописа из надлежности другог органа обавестиће одмах о томе надлежни орган, писаним путем.

X КАЗНЕНЕ ОДРЕДБЕ

Члан 34

Новчаном казном од 30.000,00 динара казниће се за прекршај предузетник ако:

1. не испуњава услове из члана 4. тачка 1, 2, 4, 5, 6, 7 и 8,

2. ако поступи супротно члану 8. став 4,

3. обавља делатност такси превоза путника такси возилом које не испуњава услове из члана 9. ст. 1 и 2,

4. не изврши технички преглед такси возила у року утврђеном чланом 9. став 2,

5. не поступи у складу са чланом 10. став 4,

6. не осигура путнике од последица несрећног случаја у јавном превозу (члан 11),

7. не поступи у складу са чланом 16. став 1 тачка 3. и 4,

8. ако поступи супротно члану 19,

9. такси табла такси возила није укључена у складу са чланом 26. став 3,

10. не поступи у складу са чланом 32. став 3.

Члан 35.

Новчаном казном од 80.000,00 динара казниће се за прекршај привредно друштво, односно друго правно лице ако:

1. не испуњава услове из чл. 6.,

2. ако поступи супротно члану 8. став 4,

3. обавља делатност такси превоза путника такси возилом које не испуњава услове из члана 9. ст. 1. и 2.,

4. не изврши технички преглед такси возила у року утврђеном чланом 9. став 2.,

5. не поступи у складу са чланом 10. став 4.,

6. не осигура путнике од последица несрећног случаја у јавном превозу (члан 11.),

7. такси табла возила није укључена у складу са чланом 26. став 3,

8. не поступи у складу са чланом 32. став 3,

9. не поступи у складу са чланом 16. став 1, тачка 3. и 4,

10. ако поступи супротно члану 19.

Новчаном казном од 20.000,00 динара казниће се одговорно лице у привредном друштву, односно другом правном лицу за прекршај из става 1. овог члана.

Члан 36.

Новчаном казном од 10.000,00 динара казниће се за прекршај предузетник ако:

1. не пријави промену података које садрже такси дозвола возача и такси дозвола возила (члан 16. став 1, тачка 1. и 2.),

2. ако у такси возило прими децу до шест година без пратиоца (члан 23. став 2.),

3. ако поступи супротно члану 24.,

4. путника не превезе најкраћим путем (члан 25.),

5. на такси табли постави рекламно пропагандне поруке (члан 26. став 4.),

6. такси возило користи за сопствене потребе, а не скине такси таблу (члан 26. став 5.),

7. путнику не изда, односно изда рачун који не садржи податке из члана 29.,

Новчаном казном од 50.000,00 динара казниће се привредно друштво, односно друго правно лице за прекршај из става 1. овог члана.

Новчаном казном од 10.000,00 динара казниће се одговорно лице у привредном друштву, односно другом правном лицу за прекршај из става 1. овог члана.

Члан 37.

Новчаном казном од 6.000,00 динара казниће се за прекршај такси возач запослен код превозника ако:

1. не пријави промену података које садрже такси дозвола за такси возача и такси дозвола за такси возило (члан 15.),

2. ако у такси возило прими децу до шест година без пратиоца (члан 23. став 2.),

3. ако поступи супротно члану 24.,

4. путника не превезе најкраћим путем (члан 25.),

5. такси возило користи за сопствене потребе, а не скине такси таблу (члан 26. став 5.),

6. путнику не изда, односно изда рачун који не садржи податке из члана 29.,

7. не поступи у складу са чланом 32. став 3,

8. ако поступи супротно члану 19.

Члан 38.

Казниће се новчаном казном у износу од 50.000,00 динара привредно друштво, односно друго правно лице, новчаном казном у износу од10.000,00 динара предузетник, новчаном казном у износу од 10.000,00 динара одговорно лице у правном лицу и физичко лице - такси возач у износу од 6.000,00 динара, ако такси возач не поседује документа прописана чланом 20, односно ако такси возило нема обележја прописана чланом 21.

Члан 38а

За прекршаје прописане овом одлуком, саобраћајни инспектор, односно комунални инспектор издаје прекршајни налог у складу са законом.

XI ПРЕЛАЗНЕ И ЗАВРШНЕ ОДРЕДБЕ

Члан 39.

На поступке за доделу кровних ознака, евиденционих налепница и такси дозвола који нису окончани до дана почетка примене ове одлуке, примењиваће се одредбе одлуке по којој су започети.

Члан 40.

Правна лица и предузетници који обављају делатност такси превоза дужни су да своје пословање ускладе са Законом и одредбама ове одлуке у року од 3 месеца од почетка њене примене.

Ступањем на снагу ове одлуке престаје да важи Одлука о ауто-такси превозу путника на територији општине Гаџин Хан ("Службени лист Града Ниша", број 28/2006).

Члан 41.

Ова одлука ступа на снагу осмог дана од дана објављивања у "Службеном листу Града Ниша".

Број:

У Гаџином Хану,дана \_\_\_\_\_\_\_\_2021.године.

СКУПШТИНА ОПШТИНЕ ГАЏИН ХАН

 ПРЕДСЕДНИК

 Марија Цветковић